Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi ilmaa pilaavia, maastokäyttöisiin koneisiin asennettavista polttomoottoreista peräisin olevien kaasumaisten ja hiukkasmaisten aineiden päästöjä vastaan kohdistuvia toimenpiteitä koskevan jäsenvaltioiden lainsäädännön lähentämisestä"



Virallinen lehti nro C 153 , 28/05/1996 s. 0002



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi ilmaa pilaavia, maastokäyttöisiin koneisiin asennettavista polttomoottoreista peräisin olevien kaasumaisten ja hiukkasmaisten aineiden päästöjä vastaan kohdistuvia toimenpiteitä koskevan jäsenvaltioiden lainsäädännön lähentämisestä" ()(96/C 153/02) Neuvosto päätti 7. marraskuuta 1995 perustamissopimuksen 100 a artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut teollisuus-, kauppa-, käsiteollisuus- ja palvelujaosto antoi lausuntonsa 7. helmikuuta 1996. Esittelijänä oli Paolo Barros Vale. Talous- ja sosiaalikomitea hyväksyi 333. täysistunnossaan (helmikuun 28. päivän kokouksessa) yksimielisesti seuraavan lausunnon. 1. Johdanto 1.1. Jotta Euroopan unioni voi jatkaa yhteiskunnallisen ja taloudellisen kehityksen tiellä, sen ei pidä vähätellä ympäristöä ja luonnonvaroja, joista inhimillisen toiminnan laatu ja kehityksen kestävyys ovat riippuvaisia. 1.2. On myös epäilemättä tarpeen yhdenmukaistaa kaikkien jäsenvaltioiden lainsäädäntö, jos halutaan viedä eteenpäin oikein säänneltyä teknologista kehitystä. 1.3. Saastuttavien päästöjen vähentämiseen pyrkivä aloite on erityisen hyödyllinen kansanterveyden kannalta ja sillä on yleisesti katsoen myönteinen vaikutus ympäristöön. 1.4. Euroopan unioni on säädellyt tieajoneuvoissa käytettäviä moottoreita, mutta maastokoneissa käytettävien moottoreiden osalta yhteisön lainsäädännössä on ollut puutteita. Tällä Euroopan parlamentille ja neuvostolle annettavalla ehdotuksella pyritään poistamaan nämä puutteet. 1.5. Lainsäädäntö (samoin kuin Yhdysvalloissa valmisteilla oleva lainsäädäntö) perustuu ISO-standardiin 8178, jonka Yhdysvaltojen ympäristönsuojelutoimisto (EPA), California Air Resources Board, YK:n Euroopan talouskomissio ja Japanin lainsäädäntö ovat hyväksyneet. 1.6. Komissio arvioi, että teknisten parannusten vuosittaiset kokonaiskustannukset ovat ensimmäisessä vaiheessa 31 miljoonaa ecua ja toisessa vaiheessa 125 miljoonaa ecua. Näiden kustannusten vaikutus kuluttajalle heijastuu ensimmäisessä vaiheessa moottorien myyntihinnan 1 3 prosentin nousulla ja toisessa vaiheessa 3 8 prosentin nousulla. Tämä puolestaan vaikuttaa koneiden myyntihintaan. 1.7. Päästöjen vähentämisestä aiheutuvien kulujen arvioidaan olevan I-vaiheessa noin 1 400 ecua ja II-vaiheessa noin 2 600 ecua jokaista tonnia kohden. 2. Komission ehdotuksen pääsisältö 2.1. Komission ehdotuksen tavoitteena on vähentää oleellisesti uusista, maastokoneisiin asennetuista polttomoottoreista peräisin olevia ilmaa saastuttavia päästöjä. Poikkeuksena ovat kuitenkin maatalous- tai metsänhoitokäyttöön tarkoitetut traktorit, koska niillä ajetaan myös maantiellä ja niitä koskee siksi erilainen hyväksymismenettely. 2.2. Maastokoneiden päästöistä ei ole yhteisön säännöstöä. Sen sijaan ajoneuvojen päästöt ovat asteittain vähentyneet alati kehittyvien sääntöjen seurauksena. 2.2.1. Jos näitä kahta konetyyppiä (tieliikennekäyttöön ja muuhun käyttöön tarkoitetut koneet) verrataan niiden ilmaa saastuttavan vaikutuksen kannalta, voidaan todeta, että maastokäyttöisten koneiden saastepäästöt ovat merkittäviä ja ne muodostavat tärkeän ympäristöuhan. Erityisen merkittäviä ovat typen oksidipäästöt (NOx) ja hiukkaspäästöt (PT). 2.3. Tämän sääntelyn piiriin kuuluvia moottoreita on teollisuuden, maatalouden ja kuljetusalan koneissa. Esimerkkinä direktiiviehdotukseen sisältyvistä koneista voidaan mainita kompressorit, puskutraktorit, nostolaitteet, liikkuvat nosturit ja varastointilaitteet. Ehdotukseen eivät sisälly moottorit, joiden tehon kapasiteetti on alle 18 kW. 2.4. Komission direktiiviehdotuksessa vaaditaan, että jäsenvaltiot hyväksyvät toimet, joilla taataan, että direktiiviin sisältyvät moottorit täyttävät saastuttavia päästöjä koskevat vaatimukset. 2.5. Moottorien tuottamisessa (Engine Built Date) uusien päästöjä koskevien normien käyttöönottoon on ehdotettu kahta vaihetta: I-vaihe ulottuu kesäkuusta 1997 joulukuuhun 1998 ja II-vaihe tammikuusta 2001 joulukuuhun 2003. 3. Yleistä 3.1. Komission ehdotus on nykyään voimassa olevien sääntöjen ympäristövaatimusten mukainen, sillä ilmanlaatu on Euroopassa tärkeä kysymys. Kaikki ilmansaasteita ja erityisesti päästöjä vähentävät toimet ovat tässä tilanteessa kiireellisiä. 3.1.1. Komissio arvioi, että ehdotetuilla toimilla vähennetään ensimmäisessä vaiheessa ehdotukseen kuuluvalla alalla typen oksidipäästöjä noin 23 %, hiilivetypäästöjä noin 11 % ja hiukkasmaisten aineiden päästöjä noin 27 %. Vastaavat luvut ovat toisessa vaiheessa 42 %, 29 % ja 67 %. 3.2. Komitea on tyytyväinen komission ehdotukseen varsinkin kun se on yhtenäinen Yhdysvalloissa samalla alalla kehiteltävän lainsäädännön kanssa. 3.2.1. Yhdysvaltojen ja Euroopan unionin sääntöjen yhdenmukaistaminen on erittäin tärkeää tämäntyyppisten moottoreiden maailmanmarkkinoiden laajenemisen ja kehittymisen kannalta, sillä näin voidaan helpottaa teollista tuotantoa ja edistää kilpailua. 3.2.2. Koska II-vaihetta ei ole vielä säädetty Yhdysvalloissa eikä Euroopan unionissa ja koska hyväksyttäväksi aiotut säännöt kehittyvät, näiden kahden osapuolen etujen mukaista olisi, että lainsäädäntöprosessin edetessä II-vaihe toteutettaisiin yhdenmukaisesti kummallakin alueella. 3.3. Komitea kannattaa määräystä, jonka mukaan jokaisen valmistajan on haettava tyyppihyväksyntätodistus hyväksyntäviranomaisilta, joiden toiminta on jäsenvaltion vastuulla. 3.4. Kun otetaan huomioon tämäntyyppisten moottoreiden päästöistä aiheutuva vaara terveydelle, direktiiviehdotuksen päästörajat ovat hyväksyttävät. Niissä otetaan huomioon ympäristönsuojelu sekä nykyisen teollisuuden tekniset, rahoitukselliset ja käytännön mahdollisuudet. Teollisuuden tulisi käyttää direktiivin voimaan astumista edeltävä aika ratkaistakseen mahdolliset käytännön ongelmat, jotka II vaiheessa koskevat erityisesti pienitehoisten moottoreiden (18 37 kW) päästörajoja. 4. Erityistä 4.1. Direktiiviehdotuksen liitteessä 1 luetteloidaan koneet ja laitteet, joiden moottorit kuuluvat ehdotettujen sääntöjen piiriin. Vaikka luettelo ei ole täydellinen, komitean mielestä direktiiviin pitäisi kuulua myös generaattorit samalla tavalla kuin kompressorit. 4.2. Jäsenvaltioiden tyyppihyväksyntätodistuksia myöntävien viranomaisten on valvottava, että uudet moottorityypit ovat vaatimusten mukaisia. 4.2.1. Valvonnan mahdollistamiseksi valmistajien on laadittava säännöllisesti raportteja ja arkistoitava hankkimansa tiedot. Komitea katsoo kuitenkin, että on liioiteltua vaatia joissakin tapauksissa tietojen säilyttämistä 30 vuotta. Ajanjakso on liian pitkä ja sen noudattaminen saattaa aiheuttaa vaikeuksia teollisuudelle. 4.3. Komitea ymmärtää ja hyväksyy sen, että tieliikennekäyttöön tarkoitettujen koneiden moottoreiden, jotka on jo kerran hyväksytty ja asennettu maastokoneeseen, ei tarvitse läpäistä uutta hyväksymisprosessia. 4.4. Komitea korostaa, että kun kaikki muuttujat on määritelty ja kun moottori tai moottoriperhe on käynyt läpi tyyppihyväksynnän, on tärkeää valvoa moottoreita koko niiden käyttöiän ajan, jolloin voidaan mitata, pysyykö saastuttavien päästöjen taso ennallaan. 4.4.1. Komitea pitää valvontajärjestelmän hyväksymistä välttämättömänä. Se haluaa kuitenkin kiinnittää huomiota siihen, että koska näitä ajoneuvoja ja laitteita ei rekisteröidä, saattaa olla vaikeaa valvoa niitä säännöllisesti. Niiden paikantaminen ja omistajan löytäminen on mahdotonta. Näin on etenkin silloin, jos järjestelmä laajennetaan koskemaan kaikkia bensiinimoottoreita. Tällä hetkellä on tunnustettava, että moottoreiden päästöjen valvonta on mahdotonta normaaleissa käyttöolosuhteissa. Kansainvälinen standardoimisjärjestö kehittelee parhaillaan tähän kysymykseen liittyvää moottorinrasitustestiä (loaded smoke test). Tilanne asettaa kuitenkin rajoituksia uusien alhaisen pakokaasutason moottoreiden suunnittelulle ja mahdollistaa muiden toimien toteuttamisen normaaleissa käyttöolosuhteissa. Koemenettely saattaisi olla käyttövalmis, kun II-vaiheen rajat otetaan käyttöön. 4.5. Hiukkasmaisten aineiden kohdalla päästöjen laskentaperusteet olisi syytä tarkistaa, sillä polttoaineiden rikkipitoisuus määritellään Yhdysvalloissa (Kalifornia mukaanlukien) ja Euroopan unionissa eri tavoin. 4.6. Komission ehdotus moottorimerkinnöistä on ongelmallinen. Lisäyksen I kohdassa 3.3 moottoreiden tunnistamisvaatimusten yhteydessä mainitaan lisämerkinnän käyttäminen. Tämä aiheuttaa pienessä tilassa luettavuusongelmia. Direktiiviehdotuksessa vaaditaan kuitenkin, että varsinainen moottorimerkintä ja lisämerkintä ovat hyvin näkyvissä ja näin ollen lisämerkinnän käytöstä ei ole suuremmin hyötyä. Direktiivin kyseisen osion tulisi vastata paremmin todellisuutta. 4.7. Komitea hyväksyy ajatuksen, jonka mukaan jäsenvaltiot voivat myöntää verohelpotuksia jo ennakolta II-vaiheen vaatimukset täyttävien moottoreiden käyttöönoton kannustamiseksi. 5. Päätelmät 5.1. Komitea on tyytyväinen komission ehdotukseen, jolla pyritään vähentämään maastokoneiden päästöjä. Komitea painottaa, että kyseessä on ensimmäinen Euroopan unionin direktiivi, joka käsittelee tätä ongelmaa. Komitea toivoo kuitenkin, että myös kyseisen direktiivin ulkopuolelle jääneistä koneista tehdään vastaisuudessa ehdotuksia. 5.2. Koska näiden moottorityyppien markkinat ovat laajat ja käyttötarkoitukset moninaiset, komitea tunnustaa, että olisi teollisuuden etujen mukaista, että alaa säädeltäisiin mahdollisimman nopeasti ja että voimassaoleva lainsäädäntö yhdenmukaistettaisiin Yhdysvaltojen lainsäädännön kanssa. Näin hyväksyntätodistukset olisivat päteviä kummallakin alueella. Komitean mielestä komission tulisi pyrkiä toteuttamaan sekä amerikkalaisten että eurooppalaisten viranomaisten antamien todistusten molemminpuolinen tunnustaminen. 5.3. Lisäksi komitea ehdottaa sellaisten ajatusten edistämistä, jotka tähtäävät vastaavanalaisten koneiden ja laitteiden muuttamiseen siten, että ne toimivat luonnonkaasulla tai rapsiöljyllä. 5.4. Komitea toivoo, että uusien luontoystävällisten ja biologisesti hajoavien polttoaineiden käyttöä rohkaistaan, koska ekodieseliä käytettäessä hiilidioksidipäästöt vähenevät 2,3 kg kulutettua polttoainelitraa kohti. 5.5. Komitea pitää tärkeänä pakotteita, joita voidaan soveltaa sellaisiin valmistajiin, jotka ovat saaneet hyväksynnän jonkin moottorityypin valmistamiseksi, mutta valmistavat samaan perheeseen kuuluvia moottoreita, vaikka niiden ominaisuudet eivät vastaa hyväksymismenettelyssä kirjattuja ja hyväksyttyjä ominaisuuksia. 5.6. Verotustoimien tulee olla jäsenvaltioiden hyväksymismenettelystä huolehtivien viranomaisten vastuulla. Näiden viranomaisten on myös ryhdyttävä toimiin sen varmistamiseksi, että ne saavat tiedon kaikista hyväksymisasiakirjan tietojen muutoksista. Viranomaisten on lisäksi valvottava tuotantojärjestelyjen yhdenmukaisuutta. Bryssel, 28. helmikuuta 1996. Talous- ja sosiaalikomitean puheenjohtaja Carlos FERRER () EYVL N:o C 328, 7. 12. 1995, s. 1.